לטיסיה קסטה

לטיסיה מארי לוֹר קַסְטָה (בצרפתית: Laetitia Marie Laure Casta; נולדה ב-11 במאי 1978) היא דוגמנית ושחקנית צרפתייה. קסטה נולדה בפונט-אודמר (Pont-Audemer) שבמחוז אר (Eure) בצפון צרפת. אמה, לין בלן, היא מנורמנדי, ואביה, דומיניק קסטה, הוא מקורסיקה. יש לה אח מבוגר ממנה ואחות צעירה ממנה. היא התגוררה בילדותה בנורמנדי ובנואזי-לה-גראן. יש לה בת מסטפאן סדנאווי ובן ובת מהשחקן האיטלקי סטפנו אקורסי. הקריירה של קסטה החלה כשהתגלתה על ידי צלם במהלך חופשה משפחתית באי הולדתו של אביה, קורסיקה, בהיותה בת 15. קסטה היא הפנים הרשמיות של לוריאל, כריסטיאן דיור ושאנל. היא דגמנה בפרסומות של הג'ינסים של Guess? (ביחד עם אלכס לונדקוויסט)‎, טומי הילפיגר Miu Miu ו-XOXO. קסטה הופיעה בלמעלה מ-100 שערי מגזינים בכללם הקטלוג של ויקטוריה'ס סיקרט, והמגזינים Elle, וווג. היא גם דגמנה שלוש פעמים ברציפות בגיליון בגדי הים של ספורטס אילוסטרייטד, רולינג סטון ובלוח השנה של פירלי. כיום היא הפנים של הבושם החדש של ראלף לורן, נוטוריוס. בין היתר, השתתפה בתצוגת האופנה של ויקטוריה'ס סיקרט. קסטה הופיעה בסרטים צרפתיים ובטלוויזיה הצרפתית, בכלל זה ב-"Astérix et Obélix contre César" (באנגלית ידוע כ-"Astérix and Obélix vs. César"), סרט פעולה על עולמו של אסטריקס שבו היא מגלמת את מושא אהבתו של אובליקס, בגילומו של ז'ראר דפארדייה. וכן ב-"Les Âmes Fortes", סרט דרמה בבימויו של ראול רואיס. היא לוהקה לגלם את דמותה של בריז'יט בארדו בסרט "Serge Gainsbourg, vie héroïque" ‏(2010). שיחקה בסרט "עסקה מגונה" (2012) בכיכובו של ריצ'רד גיר. קסטה הופיעה בקליפ מוזיקלי לשיר "Baby Did a Bad, Bad Thing" של כריס אייזק ב-1999. במשך רוב הווידאו, נראית קסטה בחדר מוטל כשלגופה לבני נשים סקסיים, בעוד אייזק צופה בה בחדר הסמוך. היו שתי גרסאות של הווידאו. רשת VH1 הקרינה את הגרסה המצונזרת לפני השעה תשע בלילה ואת הגרסה הלא-מצונזרת הקרינה אחרי תשע בלילה. הווידאו דורג במקום ה-28 מבין 50 רגעי הווידאו הסקסיים ביותר של VH1. היא גם הייתה נושאו של שיר שכתבה להקת הרוק האלטרנטיבית הפופולרית, Brand New. בשירם "Magazines". ב-2012 זכתה בעיטור אבירה במסדר האמנויות והספרות של צרפת. בשנת 2018 כיכבה בסרט הקומדיה הרומנטית "הגבר הנאמן" לצדו של לואי גארל שאף ביים את הסרט לפי תסריט מאת ז'אן-קלוד קרייר. ב-1999 נבחרה קסטה במקום הראשון בסקר לאומי אותו ערך Association des Maires de France על מנת לקבוע מי תהיה הדוגמנית החדשה שתופיע כמריאן סמל אלגורי של הרפובליקה הצרפתית, שניצב בתוך כל בית עירייה צרפתי. קסטה ירשה את הדוגמנית אינס דה לה פרסאנז'. מראה של מריאן משתנה לעיתים קרובות, אבל כל ראש עיר יכול לבחור איזו דמות הוא רוצה עבור עירו. סקרים מראים שקסטה, בריז'יט בארדו וקתרין דנב הן הפופולריות ביותר בין ראשי הערים הצרפתיים. על קסטה נמתחה ביקורת, היות שזמן קצר לאחר שהיא נבחרה כמריאן, היא עברה לגור בלונדון. למרות שהיא הצהירה שהמעבר היה מסיבות מקצועיות, הרי שהמגזין Le Point, בין השאר, מציע שהיא ניסתה להימלט מתשלום מס, כמו ידוענים צרפתים נוספים, מעשה שאותו עיתונאים ופוליטיקאים שמאלנים מבקרים לעיתים תכופות. אתר האינטרנט הרשמי של לטיסיה קסטה (בצרפתית) לטיסיה קסטה, ברשת החברתית פייסבוק לטיסיה קסטה, ברשת החברתית אקס (טוויטר) לטיסיה קסטה, ברשת החברתית אינסטגרם לטיסיה קסטה, במסד הנתונים הקולנועיים IMDb (באנגלית) לטיסיה קסטה, באתר AllMovie (באנגלית) לטיסיה קסטה, באתר Rotten Tomatoes (באנגלית) לטיסיה קסטה, במסד הנתונים הקולנועיים KinoPoisk (ברוסית) לטיסיה קסטה, באתר MusicBrainz (באנגלית) לטיסיה קסטה, במסד הנתונים Fashion Model Directory ליבי בגנו, ניחוחות של תשוקה: ריאיון עם הסופר-מודל לטישיה קסטה, באתר Xnet‏, 10 בינואר 2013 אמיר קמינר, אני פה למרות בעלי, באתר "ידיעות אחרונות", 13 במרץ 2019 Joan Dupont, Laetitia Casta Cuts Her Teeth on a Serious Film, New York Times, May 29, 2001 France galled by model move, BBC News, April 3, 2000